A Bizottság 467/67/EGK rendelete

(1967. augusztus 21.)

a rizsfeldolgozás különböző szakaszaira vonatkozóan az átszámítási arányok, a feldolgozási költségek és a melléktermékek értékének meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a rizs piacának közös szervezéséről szóló, 1967. július 25-i 359/67/EGK tanácsi rendeletre [1] és különösen annak 19. cikkére,

mivel a 359/67/EGK rendelet 19. cikke előírja a rendelet alkalmazása során a rizs feldolgozásának különböző (hántolatlan, előhántolt, félig hántolt vagy hántolt) szakaszaira vonatkozó értékek vagy mennyiségek átváltása szempontjából figyelembe veendő átszámítási arányokat, feldolgozási költségeket és a melléktermékek értékét;

mivel e célból figyelembe kell venni a Közösség legjobban felszerelt iparágaiból származó információkat; mivel ezek az információk arra utalnak, hogy ugyanazokat a számokat kell használni, mint amelyeket az 1964. augusztus 4-i 103/64/EGK bizottsági rendelet [2] határozott meg a rizsfeldolgozás átszámítási aránya és a melléktermékek értéke tekintetében; mivel ugyanakkor ezeket a számokat ki kell igazítani bizonyos elemekkel, mint az előhántolt rizs hántolt rizzsé történő feldolgozásának költsége, amely a rendelet hatálybalépése óta megváltozott;

mivel az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

(1) Az előhántolt rizs és a hántolatlan rizs közötti átszámítási arány a következő:

Előhántolt rizs | Hántolatlan rizs |

1 | 1,25 |

(2) Az előhántolt rizs és a hántolt rizs közötti átszámítási arány a következő:

| Előhántolt rizs | Hántolt rizs |

Félgömbölyű rizs | 1 | 0,775 |

Hosszú szemű rizs | 1 | 0,69 |

(3) A hántolt rizs és a félig hántolt rizs közötti átszámítási arány a következő:

| Hántolt rizs | Félig hántolt rizs |

Félgömbölyű rizs | 1 | 1,065 |

Hosszú szemű rizs | 1 | 1,072 |

2. cikk

(1) A hántolatlan rizs előhántolt rizzsé történő feldolgozása során figyelembe veendő költség 0,95 elszámolási egység minden 100 kilogramm hántolatlan rizsre vonatkozóan.

(2) Az előhántolt rizs hántolt rizzsé történő feldolgozása során figyelembe veendő költség 1,10 elszámolási egység minden 100 kilogramm előhántolt rizsre vonatkozóan.

(3) A félig hántolt rizs hántolt rizzsé történő feldolgozásának költségei nem vehetők figyelembe.

3. cikk

(1) A hántolatlan rizs előhántolt rizzsé történő feldolgozásából nyert melléktermékek értékét nullának kell tekinteni.

(2) Az előhántolt rizs hántolt rizzsé történő feldolgozásából nyert melléktermékek értékei a következők:

a) 1,94 elszámolási egység minden 100 kilogramm előhántolt félgömbölyű rizsre vonatkozóan;

b) 2,87 elszámolási egység minden 100 kilogramm előhántolt hosszú szemű rizsre vonatkozóan;

(3) A félig hántolt rizs hántolt rizzsé történő feldolgozásából nyert melléktermékek értékei a következők:

a) 0,51 elszámolási egység minden 100 kilogramm félig hántolt félgömbölyű rizsre vonatkozóan;

b) 0,55 elszámolási egység minden 100 kilogramm félig hántolt hosszú szemű rizsre vonatkozóan.

4. cikk

Adott mennyiségű előhántolt rizs értékének ugyanolyan mennyiségű, másik feldolgozási szakaszban lévő rizs értékére történő átváltását azon az alapon kell kiszámítani, hogy az előhántolt rizs 3 % tört rizst tartalmaz. Ha az előhántolt rizs törtrizs-tartalma meghaladja a 3 %-ot, az átváltást egy kiigazítás után kell elvégezni, amely azon alapszik, hogy minden kilogramm törtrizs-értéke 0,08 elszámolási egység.

Adott mennyiségű félig hántolt rizs vagy hántolt rizs értékének ugyanolyan mennyiségű, másik feldolgozási szakaszban lévő rizs értékére történő átváltását azon az alapon kell kiszámítani, hogy a félig hántolt rizs nem tartalmaz tört rizst. Ha a félig hántolt rizs vagy a hántolt rizs tartalmaz tört rizst, az átváltást egy kiigazítás után kell elvégezni, amely azon alapszik, hogy minden kilogramm törtrizs-értéke 0,11 elszámolási egység.

5. cikk

(1) a) Adott mennyiségű előhántolt rizs értékének ugyanolyan mennyiségű hántolatlan rizs értékére történő átváltását a következők szerint kell elvégezni:

- az átváltandó értéket osztani kell az 1. cikk (1) bekezdésében a hántolatlan rizsre vonatkozóan megállapított arányszámmal, és

- az így kapott mennyiséget csökkenteni kell a 2. cikk (1) bekezdésében meghatározott feldolgozási költségekkel.

b) Adott mennyiségű hántolatlan rizs értékének ugyanolyan mennyiségű előhántolt rizs értékére történő átváltását a következők szerint kell elvégezni:

- az átváltandó értéket növelni kell a 2. cikk (1) bekezdésében meghatározott feldolgozási költségekkel, és

- az így kapott mennyiséget meg kell szorozni az 1. cikk (1) bekezdésében a hántolatlan rizsre vonatkozóan meghatározott arányszámmal.

(2) a) Adott mennyiségű előhántolt rizs értékének ugyanolyan mennyiségű hántolt rizs értékére történő átváltását a következők szerint kell elvégezni:

- az átváltandó értéket növelni kell a 2. cikk (2) bekezdésében meghatározott feldolgozási költségekkel, és

- az átváltandó értéket csökkenteni kell a melléktermékeknek a 3. cikk (2) bekezdésében meghatározott értékével, és

- az így kapott mennyiséget osztani kell az 1. cikk (2) bekezdésében a hántolt rizsre vonatkozóan meghatározott arányszámmal.

b) Adott mennyiségű hántolt rizs értékének ugyanolyan mennyiségű előhántolt rizs értékére történő átváltását a következők szerint kell elvégezni:

- az átváltandó értéket meg kell szorozni az 1. cikk (2) bekezdésében a hántolt rizsre vonatkozóan megállapított arányszámmal,

- az így kapott mennyiséget csökkenteni kell a 2. cikk (2) bekezdésében meghatározott feldolgozási költségekkel, és

- az így kapott mennyiséget növelni kell a melléktermékeknek a 3. cikk (2) bekezdésében meghatározott értékével.

(3) a) Adott mennyiségű hántolt rizs értékének ugyanolyan mennyiségű félig hántolt rizs értékére történő átváltását a következők szerint kell elvégezni:

- az átváltandó értéket osztani kell az 1. cikk (3) bekezdésében a félig hántolt rizsre vonatkozóan megállapított arányszámmal, és

- az így kapott mennyiséget növelni kell a melléktermékeknek a 3. cikk (3) bekezdésében meghatározott értékével.

b) Adott mennyiségű félig hántolt rizs értékének ugyanolyan mennyiségű hántolt rizs értékére történő átváltását a következők szerint kell elvégezni:

- az átváltandó értéket csökkenteni kell a melléktermékeknek a 3. cikk (3) bekezdésében meghatározott értékével, és

- az így kapott mennyiséget meg kell szorozni az 1. cikk (3) bekezdésében a kérdéses csoportba tartozó félig hántolt rizsre vonatkozóan meghatározott arányszámmal.

6. cikk

(1) Előhántolt rizs adott mennyiségének hántolatlan rizsre, illetve hántolt rizs ugyanolyan mennyiségére történő átváltásához az átváltandó mennyiséget, adott esetben meg kell szorozni az 1. cikk (1) bekezdésében a hántolatlan rizsre, illetve az 1. cikk (2) bekezdésében a hántolt rizsre vonatkozóan meghatározott arányszámmal.

Hántolatlan rizs, illetve hántolt rizs adott mennyiségének előhántolt rizs ugyanolyan mennyiségére történő átváltásához az átváltandó mennyiséget, adott esetben osztani kell az 1. cikk (1) bekezdésében a hántolatlan rizsre, illetve az 1. cikk (2) bekezdésében a hántolt rizsre vonatkozóan meghatározott arányszámmal.

(2) Hántolt rizs adott mennyiségének félig hántolt rizs ugyanolyan mennyiségére történő átváltásához az átváltandó mennyiséget meg kell szorozni az 1. cikk (3) bekezdésében a félig hántolt rizsre megállapított arányszámmal.

Félig hántolt rizs adott mennyiségének hántolt rizs ugyanolyan mennyiségére történő átváltásához az átváltandó mennyiséget osztani kell az 1. cikk (3) bekezdésében a félig hántolt rizsre megállapított arányszámmal.

7. cikk

Ez a rendelet 1967. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1967. augusztus 21-én.

a Bizottság részéről

az elnök

Jean Rey

[1] HL 174., 1967.7.31., 1. o.

[2] HL 126., 1964.8.5., 2128/64. o.

--------------------------------------------------